钦定古今图书集成/明伦汇编/官常典/第498卷 > 耶律乌不吕
## 钦定古今图书集成/明伦汇编/官常典/第498卷 > 耶律乌不吕

按《辽史耶律学古传》，学古弟乌不吕，字留隐，严重有
膂力，善属文。统和中伐宋，屡任以军事，尝与爻直不
相能，因曰：“尔奴才何所知？”爻直讼于北院枢密使韩
德让，德让怒问曰：“尔安得此奴耶？”乌不吕对曰：“三父
异籍，时亦易得。”德让笑而释之。后从萧𢘆德伐蒲卢
毛朵部，以功为东路统军都监。及德让为大丞相，荐
其材可任统军使。太后曰：“乌不吕尝不逊于卿，何善
而荐？”德让奏曰：“臣沗相位，于臣犹不屈，况于其馀。以
此知可用。若任使之，必能镇抚诸蕃。”太后从之，加金
紫崇禄大夫、检校太尉。而弟国留以罪亡，乌不吕及
其母俱下吏，恐祸及母，阴使人召国留绐曰：“太后知
事之诬，汝第来，勿畏。”国留至，送有司，坐诛。其后退归
田里，以疾卒。